
<הסכם רשות השירות הלאומי - אזרחי בדבר תשלום דמי לידה>
<היו"ר מירב בן ארי:>
שלום לכולם. אני אפתח את ישיבת ועדת העבודה, הרווחה והבריאות. היום 12 במרס 2018, כ"ה באדר תשע"ח. הנושא הוא הסכם רשות השירות הלאומי – אזרחי בדבר תשלום דמי לידה. 
אז מי מציג, שירות לאומי או ביטוח לאומי? ביטוח לאומי, בבקשה.

<יוסף פולסקי:>
שלום, צהריים טובים, נעים מאד. יוסף פולסקי מהביטוח הלאומי. באמת אני חושב שההסכם הזה הוא בשורה גדולה, בשיתוף השירות הלאומי האזרחי, השירות האזרחי אני חושב, בהגדרה החדשה וביחד עם הביטוח הלאומי. 

היום בעצם כל יולדת שמתקיים בה היום הקובע, זאת אומרת היא עבדה והפסיקה לעבוד בהיותה בהיריון והשלימה תקופת הכשרה, אז בעצם היא זכאית לדמי לידה. אבל יוצאים מצבים שבנות השירות הלאומי, עקב שירותן, הן לא ממלאות את תקופות ההכשרה המלאות או החלקיות, ולכן בעצם יוצאים מצבים שהיא לא זכאית לדמי לידה בכלל, או לדמי לידה מלאים. לכן ההסכם הזה בא בעצם ומביא לכך שאת התקופה שהיא הייתה בשירות הלאומי, זה נחשב לה לצורך זאת תקופת הכשרה והיא תהיה זכאית, מכוח ההסכם הזה, לדמי לידה. זה ההסכם בגדול. 

<היו"ר מירב בן ארי:>
בסדר גמור. את רוצה להתייחס, חברת הכנסת עליזה לביא?
<עליזה לביא (יש עתיד):>
כן.

<היו"ר מירב בן ארי:>
הבנתי שהיה לך חוק ואמרו לך לחכות לתקנות, אז הנה.

<עליזה לביא (יש עתיד):>
כן, נכון. אז את יודעת, קודם כל אני רוצה להודות.

<היו"ר מירב בן ארי:>
זה הסכם.

<עליזה לביא (יש עתיד):>
כן, אני רוצה להודות לוועדה, ליושב הראש וכמובן לגברתי, שמנהלת את הישיבה, כי ממש בדקה ה-90 גילינו שכל ההסכם הזה טעון את אישור הוועדה וביום חמישי פנינו במכתב ובאמת הכנסתם את זה לסדר היום כדי שהתקנות, ההסכם הזה ייכנס לפועל.

הכל מתחיל כשמגיעה אלי מתנדבת מהשירות הלאומי שסיימה את ההתנדבות והיא מוצאת את עצמה אמא. בוגרות השירות הלאומי באמת לא זכאיות לדמי לידה, זה בשונה מהחברות שלהן, החיילות. פנינו ואז הבנו שצריך לשנות את זה בחקיקה ובאמת זה מה שעשיתי. שמתי הצעת חוק ובאתי לתקן ולשנות. ואז אמרו לי בדרך, גם השר כץ וגם שר החקלאות, שאחראי על השירות הלאומי, עזבי, אנחנו נשנה ונתקן. לקח זמן ועדיין לא יושם, משום שבעצם כל הכוונה הטובה הזאת טעונה את אישור הוועדה.

כמו שגברתי יודעת, אנחנו פוחדות שאולי, ואנחנו לא יודעות מה תהיינה ההשלכות הפוליטיות. אני שוב רוצה לבוא ולהודות, את הסוגיה הזאת שהצעת החוק והמקרה העלתה את הנושא לסדר היום והתיקון הזה, שהוא דבר מתבקש. 

גברתי, בנות השירות הלאומי, מי שמשרתת את המדינה, אני מקווה שתשרתנה כולן שנתיים, זכאיות לאותן הטבות ויחס כמו שקבלות חיילות צה"ל; והיום אנחנו מתקנים עוול, עוול שהיה הרבה מאד שנים ולא עושים פה איזו שהיא טובה. 

אני שמחה באמת שהוועדה מתכנסת לצורך אישור ההסכם כבר במושב הנוכחי. תודה.

<היו"ר מירב בן ארי:>
תודה גם לך, חברת הכנסת לביא. זה חשוב. השירות הלאומי, מי מציג? בבקשה.

<מוטי אלמליח:>
מוטי אלמליח, מנהל אגף בכיר תקצוב ופיקוח. אז גם אנחנו כמובן מברכים. אנחנו מברכים על היוזמה, אנחנו מברכים את התיקון הזה שהולך להתבצע ולתקן באמת עוולות.

<היו"ר מירב בן ארי:>
ממתי התיקון ייכנס לתוקף? שכולם יידעו.

<מוטי אלמליח:>
באחד בחודש שאחרי החגים.

<היו"ר מירב בן ארי:>
אחד בחודש, אוקיי, יפה.

<מוטי אלמליח:>
אנחנו מודים גם ליושב ראש הוועדה, גם למנהלת הוועדה, גם לחברת הכנסת ד"ר עליזה לביא, שכמו המקרה הזה, גם במקרים נוספים דואגים ומקדמים את הנושאים של השירות הלאומי, ביחד עם מנכ"ל הרשות ועם השר העומד בראש הרשות. 

אנחנו גם לוקחים על עצמנו את העלות התקציבית הנוספת שנגזרת מאותו - - -

<היו"ר מירב בן ארי:>
כן. הבנתי שאתם תעבירו לביטוח הלאומי.

<מוטי אלמליח:>
אנחנו נעביר במסגרת ההסכם הזה לביטוח הלאומי. זה נושא חשוב, כחלק מהשוואת התנאים וההטבות של בנות השירות, לאותם חיילים עורפיים. זה עוד אחד מהאבנים שמייסדות את הנושא הזה של השוואת התנאים. זהו. 

<היו"ר מירב בן ארי:>
בין בנות השירות לחיילות.

<מוטי אלמליח:>
כן, בין בנות השירות לבין חיילים עורפיים.

<היו"ר מירב בן ארי:>
חיילות.

<מוטי אלמליח:>
חיילים וחיילות.

<היו"ר מירב בן ארי:>
בפעם האחרונה שבדקתי חיילים לא נכנס להיריון. 

<מוטי אלמליח:>
במקרה הזה זה יותר מתאים לחיילות, כי זה דמי לידה. 

<היו"ר מירב בן ארי:>
חיילות. זה רק חיילות.

<מוטי אלמליח:>
אבל יש לנו גם מתנדבים. 

<עליזה לביא (יש עתיד):>
אנחנו פוגשים בנות בדרך שלא מבינות איך זה קורה. 

<היו"ר מירב בן ארי:>
כן. יש עוד משרדי ממשלה? משרד המשפטים, את רוצה להתייחס?

<איה דביר:>
הנוסח תואם גם איתנו ואנחנו מברכים עליו.

<היו"ר מירב בן ארי:>
מתואם. משרד האוצר, את רוצה לומר משהו?

<ביאן ותד:>
אני רוצה לוודא שלתיקוני הנוסח אין השלכות תקציביות מעבר. 

<היו"ר מירב בן ארי:>
אין להם.

<ביאן ותד:>
אין להם. זה מה שרציתי לבדוק.

<היו"ר מירב בן ארי:>
הכל בסדר. יפה שאת ערנית. אין להם. עוד מישהו רוצה להתייחס? 

<נעה בן שבת:>
רק רציתי להבהיר, כרגע אנחנו בהליך של היוועצות. זה מתחייב לפי סעיף 9 לחוק הביטוח הלאומי. יש הסכם מקביל או דומה שנערך לגבי חיילות עם משרד הביטחון. כרגע אותו דפוס פחות או יותר מאומץ לפה, רק כמובן עם השינויים הנדרשים. אנחנו מדברים פה על שירות לאומי של 12 חודשים לפחות ודיברתם גם על מצב מיוחד שיכול להיות, שבו העובדת צברה תקופת זכאות חלקית ומה שתשלם במקרה הזה הרשות יהיה רק הפער בין התקופה החלקית לתקופה המלאה.

<היו"ר מירב בן ארי:>
כן. זה מה שאמרנו ש - - -
<עליזה לביא (יש עתיד):>
זה במידה וזה יהיה. אנחנו מקווים שרובן תשרתנה שנתיים ואז בכלל יהיה להן צבר. 

<היו"ר מירב בן ארי:>
כן, ברור, נכון.
<יוסף פולסקי:>
לא, רק המשמעות היא שיכול להיות שיש לה זכאות כרגע כבר מכוח החוק, אבל זכאות לא מלאה אלא זכאות חלקית. אז הזכאות החלקית תשולם על ידי הביטוח הלאומי וההפרש ישולם על ידי - - -

<היו"ר מירב בן ארי:>
על ידי השירות הלאומי, הרשות. מצביעים על זה?

<נעה בן שבת:>
כן. קודם נקרא.

<עליזה לביא (יש עתיד):>
גילינו, השר כץ אמר - - -

<היו"ר מירב בן ארי:>
לא, כי זה הסכם, זה לא צו וזה לא - - -

<עליזה לביא (יש עתיד):>
לא, אבל זה טעון את אישור הוועדה. צריך הצבעה.

<היו"ר מירב בן ארי:>
אין בעיה.

<נעה בן שבת:>
זה טעון אישור של התייעצות. 

<היו"ר מירב בן ארי:>
כמו שאת רואה נראה לי שיהיה רוב לסיפור הזה. היועצת המשפטית תקריא את ההסכם. 

<נעה בן שבת:>
אנחנו אגב משתמשים כבר במונחים החדשים. באחד באפריל החוק אמור להיכנס לתוקף, אז נשתמש פה במונחים המעודכנים לגביו, אם כי נתייחס כמובן גם לנשים שפעלו לפני החוק. למען הבהירות נתייחס גם לנושא של התקנות שהיו לפני החוק, אם כי השירות בהם נחשב כשירות על פי החוק.
הסכם רשות שירות אזרחי בדבר תשלום דמי לידה

בין רשות השירות האזרחי (אני לא אקרא את כל בעלי התפקידים) לבין המוסד לביטוח לאומי

הואיל ובהתאם לחוק הביטוח הלאומי (נוסח משולב), התשנ"ה – 1995 (להלן – החוק) משלם המוסד דמי לידה לפי כללים, תנאים וסכומים שנקבעו בסימן ג' פרק ג' לחוק.

והואיל וישנן עובדות או עובדות עצמאיות שאינן זכאיות לדמי לידה בהתאם לחוק, או שאינן זכאיות לדמי מלאה לפי החוק (זה אותו מקרה של דמי לידה חלקיים), משום שבתקופות הנקובות בסעיף 50 או בחלקן, שירתו בשירות לאומי או בהתנדבות קהילתית לפי תקנות הביטוח הלאומי (בנות בשירות לאומי בהתנדבות), התשס"ב-2002, או חוק שירות אזרחי, התשע"ז-2017,

והואיל והרשות מעוניינת שישולם באמצעות המוסד תשלום חלק דמי-לידה (להלן – הענקת לידה) וזאת לפי התנאים שבהסכם זה לעובדות העובדות עצמאיות, שהתקיימו בהן תנאי הזכאות הקבועים בסימן ג' לפרק ג' לחוק, לרבות לעניין קיומו של "היום הקובע" כמשמעותו בחוק, ולמעט תנאי הזכאות הקבועים בסעיף 50 לחוק.

והואיל ובתקציב הרשות משוריין מדי שנה סכום מסוים לתשלום הענקת לידה לנשים כאמור בהסכם זה;

והואיל והמוסד מוכן לבצע תשלומי הענק לידה כמפורט להלן, וזאת לאחר שנתמלאו התנאים האמורים בסעיף 9 לחוק.

הוסכם והותנה בין הצדדים כדלקמן:

1. המבוא
דברי המבוא להסכם זה מהווים חלק בלתי נפרד מגוף ההסכם.

<עליזה לביא (יש עתיד):>
זה התיקון של המילים החדשות בעצם.
<נעה בן שבת:>
כן, בדיוק.
2. תנאי זכאות
עובדת או עובדת עצמאית ששירתה בשירות לאומי או בהתנדבות לפי תקנות הביטוח הלאומי (בנות בשירות לאומי בהתנדבות), התשס"ב-2002, או חוק שירות אזרחי, התשע"ז – 2017, לתקופה של 12 חודשים לפחות, ואשר עקב שירותה לא השלימה את תקופות ההכשרה לביטוח הלאומי כאמור בסעיף 50 לחוק ועקב כך בלבד היא אינה זכאית לפי סימן ג' לפרק ג' לחוק לדמי לידה, או זכאית לדמי לידה חלקיים בלבד (להלן – זכאית), ישלם לה המוסד מטעם הרשות הענקת לידה בסכום השווה לדמי הלידה הקבועים בסעיף 50 לחוק, ששיעורם ואופן חישובם יהיה כאמור בסעיף 53 ו-54 לחוק. לעניין זה יראו בה זכאית כאילו בתקופת שירותה לפי סימן ג' בפרק ג' לחוק, כאילו בתקופת שירותה הייתה מבוטחת לפי סימן ג' בפרק ג' לחוק, כעובדת או כעובדת עצמאית ושולמו בעדה דמי ביטוח.

זאת אומרת התקופה הזאת שבה היא שרתה, תחשב כאילו שהיא הייתה מבוטחת בה ושולמו בעדה דמי - - -

<עליזה לביא (יש עתיד):>
ואז זה מחושב לה.

<נעה בן שבת:>
וכך ממילא התקופה תובא בחשבון לעניין תקופת ההכשרה. 

3. שיפוי הרשות
1. הרשות תחזיר למוסד אחת לרבעון ותוך 30 ימים מיום דרישת המוסד כל סכום שהוציא המוסד לצורך ביצוע הסכם זה, לרבות הוצאות מנהליות שהיו למוסד כתוצאה מהחלת ההסכם, בשיעור של 1% מכלל התשלומים שהמוסד שילם לזכאיות להענקת לידה, לפי הסכם זה. 
2. דרישת התשלום של המוסד תכלול את פרטי הזכאיות להן שולמה הענקת לידה מכוחו של הסכם זה. מצוין פה שם פרטי, שם משפחה ומספר תעודת זהות, את חודשי העבודה שעבדה כל זכאית לאחר השירות, את הסכום ששולם לזכאית כהענקת לידה ואת הסכום שהרשות נדרשת לשלם.
3. בעד איחור בתשלום תחול הוראת החשב הכללי 3.1.1. בעניין ריבית פיגורים.
4. הרשות תשפה את המוסד בעד מלוא הענקת הלידה ששולמה בהתאם להסכם זה. קמה לזכאית זכאות לדמי לידה מכוח הוראות סעיף 50 א' 2 לחוק, שזה זכאות חלקית בלבד, לתקופה של 8 שבועות בלבד, וזה מכוח העבודה שלה אחרי השירות, תשפה הרשות את המוסד רק בעד הענקת הלידה ששולמה מעבר לדמי הלידה שהייתה זכאית להם מכוח הסעיף האמור.
4. תחילה ותוקף
1. תחילתו של הסכם זה ב-1 לחודש שלאחר יום פרסומו (להלן – יום התחילה) והוא יחול על מי שילדה ביום התחילה ואילך.
2. הסכם זה יעמוד בתוקפו במשך 5 שנים מיום התחילה והצדדים יהיו רשאים להאריכו לתקופות נוספות, כל אחת בת 5 שנים. 
3. כל צד רשאי לבטל הסכם זה על ידי מתן הודעה מוקדמת בכתב של שלושה חודשים מראש. ואולם, ביטול ההסכם כאמור, לא יפגע בזכאותה של זכאית להענקת לידה לפי הסכם זה, אם ילדה בתוך 10 חודשים מיום מתן הודעה על ביטול ההסכם לפי סעיף זה והרשות תשפה את המוסד גם בעד תשלום כאמור.
זאת אומרת אתם נותנים להם עוד תקופה לגבי מי שיולדת.
<יוסף פולסקי:>
מי שהסתמכה בעצם על ההסדר.

<מוטי אלמליח:>
זה לא יבוטל, אל תדאגו. 

<נעה בן שבת:>
תשלומים ראשונים לפי הסכם זה ישולמו לזכאיות בתוך שלושה חודשים מיום התחילה, בשל זכאות להענקת לידה שנוצרה מיום התחילה ואילך.

<היו"ר מירב בן ארי:>
מי חותם על זה?

<נעה בן שבת:>
חותמים על זה נציגת המוסד ונציגת הרשות.

<יוסף פולסקי:>
נציגי המוסד.

<נעה בן שבת:>
נציגי הרשות.

<היו"ר מירב בן ארי:>
בסדר גמור. יש הערות?

<עליזה לביא (יש עתיד):>
כן, רק שוב לפרוטוקול, זה נכנס לתוקף באחד באפריל. 

<היו"ר מירב בן ארי:>
כן. 

<נעה בן שבת:>
אחרי יום הפרסום. 
<היו"ר מירב בן ארי:>
אתם תעשו את המקסימום כדי שזה יהיה, כן, אין סיבה שלא, אנחנו רק ב-12 במרס. 

<נעה בן שבת:>
שני הצדדים צריכים לחתום וצריך לפרסם את זה ברשומות.

<היו"ר מירב בן ארי:>
כן, לחתום, לפרסם ואז זה ייכנס לתוקף. אוקיי. 

<עליזה לביא (יש עתיד):>
תיידעו את ה- - -

<מוטי אלמליח:>
בוודאי. תסמכי על שר שלום. 
<עליזה לביא (יש עתיד):>
הוא לא פה, מה נעשה? 

<נעה בן שבת:>
זה בעצם התחדשות אוטומטית עוד חמש שנים. 

<היו"ר מירב בן ארי:>
אחרי 5 שנים.

<נעה בן שבת:>
זה לא התחדשות אוטומטית בעצם. 

<יוסף פולסקי:>
לא, כל חמש שנים צריך חידוש. 

<נעה בן שבת:>
אז זה לא התחדשות אוטומטית, אתם תחדשו את זה רק אם תהיו מעוניינים. הרבה פעמים בהסכמים אתם עושים תקופה של שנה, אבל זה חידוש אוטומטי אלא אם כן מבטלים. 
<עליזה לביא (יש עתיד):>
למה לא אוטומטי?

<שלומי מור:>
קודם כל התקופה היא ממושכת למדי לסעיף 9, 5 שנים פלוס 5 שנים כל אחד וגם סעיף ג' קצת לא משתלב עם סעיף ב', כי ג' אומר שאנחנו רשאים לבטל. בסעיף ב' אפשר יהיה להבין שאם לא נבטל זה יתמשך מאליו ב-5 שנים נוספות. לא הייתי דואג. אני גם לא רואה שום אינטרס אם זה יעבוד כשזה יבוטל.

<עליזה לביא (יש עתיד):>
אתם צריכים לרשום את זה, כי אנחנו לא תמיד נהיה כאן.

<היו"ר מירב בן ארי:>
תרשום את זה.

<עליזה לביא (יש עתיד):>
חבל שאנחנו לא נעשה את זה בצורה - - -

<שלומי מור:>
להבנתי זה יתחדש מאליו. 

<עליזה לביא (יש עתיד):>
אבל ההבנה שלך לא תמיד תהיה שם, אני לא אהיה שם, את לא תהי שם. גברתי, אם אפשר - - -

<היו"ר מירב בן ארי:>
אנחנו נוסיף את זה. 

<עליזה לביא (יש עתיד):>
גם עכשיו, אם לא הייתה מגיעה אלי אותה בת שירות לאומי, לא היינו עולים על זה והעוול היה נמשך. 

<היו"ר מירב בן ארי:>
נכון. אוקיי. 

<עליזה לביא (יש עתיד):>
תודה רבה לכולם.

<היו"ר מירב בן ארי:>
אז אני רוצה להצביע. את יכולה להצביע, יש לי פה חבר בוועדה.

<עליזה לביא (יש עתיד):>
כן, במקום מאיר.

<היו"ר מירב בן ארי:>
במקום מאיר, אוקיי. אז מי בעד ההסכם? מי נגד? מי נמנע?

הצבעה

בעד – פה אחד
ההסכם אושר.

<היו"ר מירב בן ארי:>
ההסכם אושר על ידי ועדת העבודה והרווחה. תודה רבה. 

<עליזה לביא (יש עתיד):>
יאללה, פרו ורבו.

<היו"ר מירב בן ארי:>
יישר כוח. 

<(הישיבה נפסקה בשעה 12:30 ונתחדשה בשעה 12:40.)>
<היו"ר מירב בן ארי:>
אוקיי, אני מחדשת את הדיון. נועה, בבקשה.

<נעה בן שבת:>
כן, מכיוון שבאחד באפריל נכנס החוק לתוקף - - -

<היו"ר מירב בן ארי:>
חוק השירות הלאומי.

<נעה בן שבת:>
חוק השירות האזרחי קוראים לו. 

<שלומי מור:>
זה לא מתיחת אחד באפריל, שיידעו.

<נעה בן שבת:>
אז מכיוון שאנחנו רוצים לדעת שהוא לא מתיחה, אז רצינו לשאול מה מצב התקנות שהיו קשות כל כך להפעלת השירות הלאומי משנת השירות הבאה. 

<יואב ארבל:>
בכל מקרה קיבלנו את פניית הוועדה בנושא ואנחנו באמת עמלים לכתוב מכתב מפורט לוועדה. 

<היו"ר מירב בן ארי:>
תודה לביטוח הלאומי.

<יואב ארבל:>
קיבלנו את הפנייה של הוועדה אלינו. כלומר ביקשתם עדכון ואנחנו בימים הקרובים גם נעביר בכתב את העדכון, אבל בכל מקרה בעל פה, נעדכן על מה שקרה מאז שעבר החוק. 

קודם כל מונה השר האחראי. על פי החוק הממשלה צריכה למנות שר אחראי שהוא יהיה אחראי על החוק. עברה החלטת ממשלה בה מונה שר החקלאות ופיתוח הכפר אורי אריאל לשר שאחראי על החוק. בעצם בכובע הזה הוא יכול באמת להפעיל את כל הסמכויות שלו לפי החוק. 

החוק החדש – חוק שירות אזרחי – מונה בערך 50 הוראות. מעבר לסמכות הכללית להתקנת תקנות יש גם סמכות פרטנית בערך ב-50 נושאים ספציפיים להתקין תקנות. זאת אומרת יש פה חבילה גדולה של נושאים שצריך להתקין בהם. לכן לא הייתה לנו ברירה אלא לעשות תעדוף של הדברים היותר דחופים והדברים שיכולים לאט לאט לחכות. הרי 50 נושאים בבת אחת זה - - -

<היו"ר מירב בן ארי:>
אז מה אתה אומר? מה נראה לך? כי מהיום שאני בכנסת השר אורי אריאל אחראי על השירות הלאומי, לא? זה רק כאילו הוא קיבל כתב מינוי?
<יואב ארבל:>
לא, לא, הוא קיבל כתב מינוי מכוח החוק.

<היו"ר מירב בן ארי:>
כן, אבל הוא תמיד אחראי.

<יואב ארבל:>
בכל מקרה מה שאנחנו עשינו, הסיכום היה שאנחנו מכינים תקנות לחוק, כמה סטים של תקנות לפי הפרקים של החוק. מכיוון שמדובר על חוק ארוך לא נעשה רק סט אחד של תקנות, יש כמה סטים של תקנות לפי הפרקים של החוק.

<היו"ר מירב בן ארי:>
מתי הם יגיעו לוועדה?

<יואב ארבל:>
יש כבר שלושה סטים של תקנות.

<היו"ר מירב בן ארי:>
שמוכנים?

<יואב ארבל:>
שגובשו כבר. הופצו להערות הציבור לפי ההנחיות. קיבלנו כבר הערות. הטמענו כבר את ההערות.

<היו"ר מירב בן ארי:>
כמה זמן להערות הציבור?

<נעה בן שבת:>
30 ימים. 

<יואב ארבל:>
נראה לי 21. כל זה כבר בהיסטוריה, כל זה כבר קרה. כרגע אני אגיד לכם על מה מדובר. מדובר על תקנות של שירות אזרחי של הפרק של עקרונות השירות, שכוללים, אם אתם רוצים פירוט וזה גם - - -

<היו"ר מירב בן ארי:>
לא, לא צריך את הכל. רק תגיד מתי אתה מביא את זה לוועדה.

<יואב ארבל:>
שוב, כרגע הסטאטוס הוא ששר החקלאות הוציא מכתב לעשרה שרים, זה לפי הוראת החוק, שנדרשת הסכמתם או אישור התייעצות שלהם. חלקם החזירו, חלקם עוד לא. כשיגיעו כל האישורים האלה ונגמור את הליך הנוסח מול משרד המשפטים, זה יגיע לוועדה. מתי בדיוק זה יגיע, זה באמת תלוי בהליך הזה של ההתייעצות של השרים. 

<נעה בן שבת:>
אבל אתם תוכלו בתשובתכם לפרט את זה? גם הוועדה תוכל לשמוע ולשאול. אולי השרים, להציע להם למהר בעניין הזה. אני לא יודע מה הוועדה תחליט לעשות. 

<יואב ארבל:>
אתם רוצים שאנחנו גם נפרט?

<נעה בן שבת:>
מי השרים בהתייעצות. 

<היו"ר מירב בן ארי:>
מה זה, יש מלא. 

<יואב ארבל:>
אני צריך לדבר עם לשכת השר באמת. אני אבדוק מולם בדיוק איפה זה עומד.

<היו"ר מירב בן ארי:>
אוקיי, צריך לעדכן את הוועדה בבקשה מי השרים שענו, למי אתם מחכים לתשובה, לבוא, לומר, לעדכן אותנו במכתב מסודר, כי החוק אמור להיכנס באחד באפריל, אז אנחנו צריכים מכתב עוד ממש היום, מחר, שמעדכן אותנו על מצב החוק והראייה לתקנות.

<יואב ארבל:>
החוק אמור להיכנס לתוקף באחד באפריל, אבל בהתייחס לשנת השירות שמתחילה באחד בספטמבר.

<היו"ר מירב בן ארי:>
אין בעיה.

<יואב ארבל:>
אני לא אומר את זה שיש לנו זמן, אין לנו זמן, אבל - - -

<היו"ר מירב בן ארי:>
אין בעיה, אז רק תעדכן אותנו. 

<יואב ארבל:>
בהחלט. העדכון לוועדה יגיע.

<היו"ר מירב בן ארי:>
בסדר גמור. תודה רבה.

<יואב ארבל:>
בבקשה, תודה לכם.

<היו"ר מירב בן ארי:>
הישיבה נעולה. 

<הישיבה ננעלה בשעה 12:44.>

